Έντινσον Καβάνι

Τα πρώτα χρόνια

Γεννήθηκε στις 14 Φεβρουαρίου του 1987 στο Σάλτο. Η πρώτη του ομάδα ήταν η Ντανούμπιο, στην οποία αγωνιζόταν από την ηλικία των δώδεκα ετών. Έκανε το ντεμπούτο του στην πρώτη ομάδα το 2006, όποτε και σκόραρε εννέα φορές σε ολόκληρη τη σεζόν. Την επόμενη χρονιά, ο Καβάνι τράβηξε το ενδιαφέρον πολλών μεγάλων ομάδων όπως η ΑΚ Μίλαν και η Γιουβέντους. Εκείνος, όμως, επέλεξε να αγωνισθεί στην Παλέρμο. Η μεταγραφή του ολοκληρώθηκε στις 31 Ιανουαρίου του 2007. Ο Καβάνι έπαιξε για πρώτη φορά με τη φανέλα των Σικελών, στις 11 Μαρτίου του 2007, σε έναν εντός έδρας αγώνα με αντίπαλο τη Φιορεντίνα. Τον Απρίλιο του 2010 υπέγραψε καινούργιο συμβόλαιο με την Παλέρμο μέχρι τον Ιούνιο του 2014, το οποίο δεν τέθηκε ποτέ σε ισχύ, αφού τον Ιούνιο του 2010, η Νάπολι, τού έκανε πρόταση πενταετούς συνεργασίας, την οποία και αποδέχθηκε.

2010-2011

Στον πρώτο του αγώνα με τη φανέλα της Νάπολι, πέτυχε δύο τέρματα, με αποτέλεσμα η ομάδα του να κερδίσει, με σκορ 2-0. Επίσης, σκόραρε και στον πρώτο εντός έδρας αγώνα του, με αντίπαλο τη Μπάρι. Στις 26 Σεπτεμβρίου του 2010, ο Καβάνι μπήκε ως αλλαγή στον αγώνα με αντίπαλο την Τσεζένα, τριάντα λεπτά πριν τη λήξη του και ενώ το σκορ ήταν 0-1 υπέρ των φιλοξενούμενων. Το τελικό σκορ (4-1) διαμορφώθηκε λίγο πριν τη λήξη του παιχνιδιού, με τον Καβάνι να σκοράρει δύο φορές. Εκείνη τη σεζόν, ο Καβάνι βραβεύθηκε μαζί με το Σαμουέλ Ετό ως πρώτος σκόρερ της Σέριε Α. Στις 15 Δεκεμβρίου του 2010, ο Καβάνι βοήθησε τη Νάπολι να κερδίσει έναν ευρωπαϊκό αγώνα με αντίπαλο τη Στεάουα Βουκουρεστίου σκοράροντας στο δεύτερο λεπτό των καθυστερήσεων και στέλνοντάς τη στην επόμενη φάση του UEFA Europa League. Στις 9 Ιανουαρίου του 2011, ο Καβάνι σκοράροντας τρεις φορές, βοήθησε την ομάδα του να κερδίσει τη Γιουβέντους με σκορ 3-0. Στις 30 Ιανουαρίου, ο Καβάνι πέτυχε τρία γκολ με αντίπαλο τη ΟΚ Σαμπντόρια, στη νίκη της ομάδας του με σκορ 4-0. Συνέχισε να σκοράρει σε αγώνες όπως αυτοί με τη Ρώμα και την Κάλιαρι. Στις 3 Απριλίου του 2011 σκόραρε ακόμα ένα χατ-τρικ, βοηθώντας τη Νάπολι να νικήσει τη Λάτσιο με σκορ 4-3. Γράφτηκε στην ιστορία της Νάπολι σκοράροντας σε μια σεζόν 25 τέρματα.

2011-2012

Στις 14 Σεπτεμβρίου του 2011, σκόραρε στον πρώτο του αγώνα για το Champions League με αντίπαλο τη Μάντσεστερ Σίτι, στο ισόπαλο 1-1. Τρεις ημέρες αργότερα, σκόραρε τρία τέρματα με αντίπαλο τη Μίλαν στη νίκη της Νάπολι, με σκορ 3-1, σε έναν εντός έδρας αγώνα. Στις 22 Νοεμβρίου του 2011 σκόραρε 2 τέρματα με αντίπαλο τη Μάντσεστερ Σίτι, στο νικηφόρο 2-1, σε έναν αγώνα που διεξήχθη στο Στάντιο Σαν Πάολο. Στις 21 Φεβρουαρίου του 2012, ο Καβάνι σημείωσε δύο τέρματα με αντίπαλο την Τσέλσι, για τη φάση των 16 του Champions League, βοηθώντας την ομάδα του να νικήσει με σκορ 3-1.

Παρι Σεν Ζερμέν

Μετά από πολλές προτάσεις που δέχτηκε η Νάπολι και έπειτα από αρκετές φημολογίες, ο Καβάνι, μεταγράφηκε στην γαλλική Παρί Σεν Ζερμέν στις 16 Ιουλίου 2013, με το ποσό της μεταγραφής του να φτάνει τα 64 εκατ. ευρώ.

Εθνική ομάδα

Τον Ιανουάριο του 2007, ο Καβάνι ενίσχυσε το δυναμικό της εθνικής ομάδας νέων της Ουρουγουάης. Αγωνίσθηκε στο Πρωτάθλημα Νέων Νότιας Αμερικής, το 2007, στο οποίο βραβεύθηκε ως πρώτος σκόρερ πετυχαίνοντας επτά τέρματα σε εννέα αγώνες, βοηθώντας την εθνική του ομάδα να κατακτήσει την 3η θέση. Στις 6 Φεβρουαρίου του 2008, εντάχθηκε στο δυναμικό της πρώτης ομάδας της εθνικής Ουρουγουάης. Σκόραρε στον πρώτο του αγώνα με αντίπαλο την Κολομβία. Στις 10 Ιουλίου του 2010, σκόραρε με αντίπαλο τη Γερμανία και βοήθησε την ομάδα του να κατακτήσει την 4η θέση στο Παγκόσμιο Κύπελλο της Νοτίου Αφρικής.